पोरणे गोंयः चिंबल पंचायतीच्या आयतारा जाल्ले ग्रामसभेंत हिंदू मसंडभुंये कडेन येवपी रहिवाशी प्रकल्पाच्या प्रश्ना वयल्यान वातावरण तापलें. निमाणे ह्या प्रकल्पाक दिल्लो तात्पुरतो ना हरकत दाखलो फाटीं घेवपाचो थाराव ग्रामसभेत पास केलो. प्रकल्प बांदतल्यांनी प्रकल्पाच्या आराखड्यांत सध्याच्या रस्त्याची रुंदाय तशेंच थंय आशिल्ली मसंडभूंय दाखयली ना हाचे वयल्यान लोकांनी प्रकल्पाक विरोध केलो.
 रिव्होल्युशनरी गोवन्स पक्षान ह्या प्रकल्पा आड लोक जाग्रुताय केल्ल्यान ग्रामसभेंत व्हडा संख्येन लोक आयिल्ले. पंचायतीचे सुवातेंत ही ग्रामसभा घेतिल्ल्यान लोकांक बसपाक सुवात मेळ्ळी ना. ग्रामसभेंत प्रस्तावीत प्रकल्पाचेर चडांत चड वेळ चर्चा करपाक मेळची हे खातीर जायते थाराव ते मांडटल्यांनी फाटीं घेतले. प्रकल्पाच्या आराखड्यांत मसंडभूंय दाखयली ना. ताकाल लागून ह्या प्रकल्पांत भूखंड घेवपी लोक उपरांत मसंडभुंये वयल्यान आक्षेप घेतले आनी ताका लागून हिंदू मसंडभुंयेचें अस्तित्व धोक्यांत येतले हे कडेन लोकांनी ग्रामसभेंचें लक्ष ओडलें. ह्याा प्रकल्पांतल्या एका भूखंडाचें मोल 1 कोटी रुपया आसा. गिरेस्त लोक ते विकते घेतले आनी मसंडभुयेंक विरोध करपाक लागतले अशें एका ग्रामस्थान सांगलें.
 प्रकल्प विकासकान मसंडभुंयेची वाट आडावचो ना अशें प्रतिज्ञापत्र दिलां अशी म्हायती सरपंच संदेश शिरोडकारान दिली मात ह्या प्रतिज्ञापत्रांक कायद्याचे नदरेन कसलेंच मोल ना अशें तुकाराम कुंकळ्ळकारान सांगलें. जे कोण भूखंड विकते घेतले ताचेर हे प्रतिज्ञापत्र कायद्यान बंदनकारक आसचें ना असो दावो ताणे केलो.
 तात्पुरतो दिल्लो ना हरकत दाखलो फाटीं घेवपा विशीं पंचायत मंडळ कायदेशीर सोपस्कार करतलें अशें सरपंच शिरोडकारान ग्रामसभे उपरांत पत्रकारांक सांगलें. प्रकल्पा आड लोक जाग्रुताय केल्ल्या आरजीपीचें नांव घेनास्तना शिरोडकार हाणे सांगलें की जांणी ह्या प्रकल्पा संबंदी जाग्रुताय केल्ली तांणी आपणे मसंडभूंय विकून वडयली अशें सागून लोकांची दिकाभूल केली असो आरोप केलो. व्हो फकत राजकीय स्टऩ्ट आसा. मसंडभुंयेची वाट कोणूच आडावचो ना अशें ताणे सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 